Lituanica (beisbolo klubas)

Kauno „Lituanica“, arba Kauno apskrities beisbolo klubas „Lituanica“ – Lietuvos beisbolo lygos vyrų beisbolo klubas, įsikūręs Kaune, daugkartinis Lietuvos čempionas. Dalyvauja atvirajame Lietuvos čempionate, bendroje Lietuvos, Latvijos ir Baltarusijos lygoje – Interlygoje, kituose tarptautiniuose turnyruose, deleguoja stipriausius žaidėjus į Lietuvos beisbolo rinktinę.

Namų rungtynes žaidžia „Gintaro“ stadione. Klubo prezidentas: Gintautas Barauskas. Treneriai: Sigitas Kamandulis, Donatas Maciulevičius.

Klubo istorija 
Klubas savo istoriją skaičiuoja nuo 1988 m., kai buvo įkurtas beisbolo klubas „Auda“. Dabartinio Kauno apskrities beisbolo klubo komanda įvairiuose turnyruose dalyvavo skirtingais pavadinimais: „Auda“, „Silva“, (nuo 1993 m.), „FBK Kaunas“ (nuo 1994 m.) ir „Lituanica“ (nuo 2000 m.). Nors komandos pavadinimai keitėsi, bet administracija, treneriai ir žaidėjai visada buvo iš tos pačios firmos ar klubo. Kaune beisbolą klubo komandoms teko žaisti įvairiuose futbolo stadionuose. Nuo 1994 m. Lietuvos čempionatų „namų“ rungtynes visų amžiaus grupių klubo komandos žaidžia „Gintaro“ stadione, kur klubas su tarptautinių beisbolo organizacijų parama nuo 2001 m. šalia futbolo stadiono pradėjo beisbolo aikštės įrengimą.

Pirmieji klubo prezidentai: AB „Silva“ direktorius Vydas Damalakas, (1988–1991, po 1994 m.), AB „Silva“ technikos direktorius Algimantas Neverdauskas, (1991–1994 m.), UAB „Strateksas“ direktorius ir Lietuvos beisbolo asociacijos viceprezidentas Raimundas Stulpinas, (nuo 2000 m.). Pirmieji treneriai: Linas Viltrakis, Vidas Šaparnis, Gintaras Palaima.

Sporto pasiekimai 

„Auda“:
 1988, 1989 m. Lietuvos čempionai. 1989 m. iškovota teisė žaisti pirmajame TSRS beisbolo čempionate. 1990 m. kovo 11 d. Lietuvai paskelbus valstybingumo atkūrimą, komanda TSRS čempionate nedalyvavo.
 1990, 1991 m. Antroji vieta Lietuvos čempionate. 1991 m. I-ųjų Pasaulio lietuvių sporto žaidynių nugalėtojai.
 1992 m. Trečioji vieta Lietuvos čempionate. Pradėjo dalyvauti oficialiuose Europos beisbolo turnyruose: CEBA taurės B gr. turnyre Hale (Anglija) iškovota trečioji vieta.
„Silva“
 1993 m. Antroji vieta Lietuvos čempionate. CEBA taurės A gr. turnyre Netūne (Italija) užėmė 7-ą vietą.
„FBK Kaunas“:
 1994 m. I komanda – Lietuvos čempionai, II komanda užėmė trečiąją vietą. Europos taurių laimėtojų taurės B gr. turnyre Maince (Vokietija) iškovota antroji vieta.
 1995 m. I komanda Lietuvos čempionate užėmė trečiąją vietą. II komanda Lietuvos čempionate užėmė ketvirtąją vietą. Europos čempionų taurės turnyro B gr. Leksande (Švedija) laimėta antroji vieta.
 1996, 1997 m. Lietuvos čempionate užėmė antrąją vietą.
 1998 m. Lietuvos čempionate užėmė pirmąją vietą.
 1999 m. Lietuvos pirmenybėse užėmė antrąją vietą. Europos čempionų taurės B gr. Braschate (Belgija) užimta trečioji vieta. Klubo jaunių (iki 18 m.) komanda laimėjo Europos mažosios beisbolo lygos varžybas ir dalyvavo Pasaulio mažosios lygos (Lttle League Baseball) finaliniame turnyre JAV.
„Lituanica“
 2000, 2001 m. Lietuvos čempionate užėmė antrąją vietą. 2001 m. Europos šalių taurių laimėtojų taurės turnyro B gr. Braschate (Belgija) užėmė 3-ąją vietą.
 2002 m. Lietuvos čempionate užėmė pirmą vietą. Europos taurių laimėtojų taurės B gr. Sentendrėje (Vengrija) iškovota 2-oji vieta. Interlygos turnyre laimėjo reguliarųjį sezoną (po finalinio turnyro liko ketvirtojoje vietoje).
 2003 m. Lietuvos beisbolo čempionai, Interlygos čempionai.
 2004 m. Lietuvoje užėmė antrąją vietą, Interlygoje užimta pirmoji vieta. Europos čempionų taurės B gr. Ruane (Prancūzija) užimta antroji vieta.
 2005 m. Laimėjo visus turnyrus, kuriuose dalyvavo: Lietuvos čempionatą, Interlygą, Europos taurių taurės B gr. turnyrą Blagoevgrade (Bulgarija), kur iškovota Lietuvai vieta tarp 8 stipriausių Europos taurių taurės komandų.
 2006, 2007 m. Lietuvos čempionai, Interlygos vicečempionai.
 2008 m. Lietuvos vicečempionai, Interlygoje užimta 6–oji vieta.
 2009 m. Lietuvos ir Interlygos čempionai.
 2010 m. Lietuvos ir Interlygos čempionai.
 2011 m. Lietuvos vicečempionai, Interlygos čempionai (8–tą kartą).
 2012 m. 12–tą kartą tapo Lietuvos čempionais. Interlygos čempionai.

Klubas „Gintaro“ stadione yra įsirengęs tarptautinius standartus atitinkančią beisbolo aikštę, tačiau nėra aiški stadiono ateitis dėl teisinių ginčų su buvusiais žemės savininkais. Taip pat treniruojasi Kauno taikomosios dailės mokykloje. Nesant reikiamų žiemos treniruočių sąlygų, klubas siekia turėti savo bazę. Be patalpų, ieškoma tinkamo beisbolo inventoriaus, norima įsirengti ''batting cage.

Šaltiniai

Nuorodos 
 Oficiali svetainė 
 Lietuvos beisbolo lyga 
 
Kauno sportas
Lietuvos beisbolo klubai